Elinkeino- ja innovaatio-osasto 19.6.2014

TEM/1117/00.06.01/2014

**Luonnos kansalliseksi big data -strategiaksi**

**Lausunto**

**Viite: LVM:n lausuntopyyntö LVM138/05/2014**

Kansallisen big data –strategian luonnoksessa on tuotu kattavasti esiin big datan sisältöä, merkitystä ja sen hyödyntämiseen vaikuttavia tekijöitä. Kokonaisuudesta tulisi vielä parempi, jos viimeistelyn yhteydessä tarkennettaisiin kolmea asiaa:

1. **Tavoite**

Strategian tavoite tulisi määritellä selkeästi. Saatekirjeen ja strategialuonnoksen pohjalta se voisi olla esimerkiksi:

”Kansallisen big data –strategian tavoitteena on suurien tietoaineistojen ja uusien big data –menetelmien laajempi hyödyntäminen yritysten liiketoiminnan kasvattamisessa ja julkisten palveluiden parantamisessa.”

1. **Toimenpiteet**

Ehdotetut toimenpiteet muodostavat monipuolisen listauksen asioista, joilla big datan hyödyntämistä voidaan edistää. Strategian viimeistelyn yhteydessä toimenpiteiden jäsennystä voisi terävöittää jakamalla ne kolmeksi kokonaisuudeksi esimerkiksi seuraavasti:

* Big datan hyödyntämisvälineet: toimenpiteet kotimaisen tarjonnan lisäämiseksi big datan käyttöön tarvittavissa tuotteissa ja palveluissa sekä näiden vienti kansainvälisille markkinoille (esim. TKI –ohjelmat ja ekosysteemihankkeet)
* Big datan hyödyntämisosaaminen: toimenpiteet suomalaisyritysten ja julkisten toimijoiden valmiuksien lisäämiseksi big datan hyödyntämisessä omien tuotteiden ja palveluiden pohjana (esim. soveltava osaaminen ja tutkimus).
* Big datan hyödyntämistä edistävä toimintaympäristö: toimenpiteet big datan hyödyntämistä vaikeuttavien pullonkaulojen poistamiseksi sekä toimenpiteet big datan hyödyntämistä edistävien yleisten tekijöiden vahvistamiseksi (esim. sääntely, standardit, infrastruktuuri).

Samalla toimenpiteitä tulisi priorisoida ja karsia pois vähemmän tärkeät. Lisäksi toimenpiteille olisi hyvä määritellä vastuutahot ja päättymisajankohta jo valmisteluvaiheessa.

1. **Toteutus**

Strategian vaikuttavuuden maksimoimiseksi toimenpiteillä tulisi olla selkeät omistajat, jotka ovat vahvasti mukana niiden valmistelussa ja sitoutuvat samalla käytännön toteutukseen. Lisäksi toimenpiteille tulisi määritellä konkreettiset tavoitteet, välietapit ja toteutusaikataulu.

Toinen strategian vaikuttavuutta lisäävä tekijä olisi vuorovaikutteinen ja itseohjautuva toteutusmalli, jossa toimenpiteiden omistajista muodostuva ohjausryhmä tarkentaa, seuraa, täydentää ja korjaa toimenpidelistaa jatkuvasti. Näin strategiasta muodostuu keskeisten toimijoiden yhteisen tekemisen tiekartta, joka reagoi joustavasti muutoksiin big datan ydintekijöissä ja toimintaympäristössä.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Big data on nousemassa vahvasti esiin TEM-konsernissa mm. Tekesin teollisen internetin ohjelman ja VTT:n tutkimushankkeiden myötä. Myös TEM:n omien yritys- ja työllisyyspalveluiden jatkuvassa uudistamisessa hyödynnetään yhä enemmän digitalisaatiota ja laajoja tietoaineistoja. Lisäksi asialla on vahvoja kytköksiä mm. EU:n sisämarkkinasäädöksiin.

Olemme mielellään mukana kansallisen big data –strategian, valtioneuvoston periaatepäätöksen ja mahdollisen konkreettisemman toimenpideohjelman valmistelussa ja toteutuksessa. Fokusoimme omat toimenpiteemme tarkemmin osana vuorovaikutteista valmisteluprosessia.

Tapio Virkkunen

Kehittämispäällikkö